Dómstóll herforingjastjórnarinnar í Mjanmar sakfelldi í morgun Aung San Suu Kyi, friðarverðlaunahafa Nóbels og fyrrverandi leiðtoga mjanmörsku þjóðarinnar, fyrir spillingu og dæmdi hana til fimm ára fangelsisvistar.
Málið er aðeins eitt af fjölmörgum sakamálum sem herforingjastjórnin hefur höfðað á hendur hinni 76 ára gömlu Suu Kyi frá því herinn rændi völdum í febrúar 2021. Verði hún sakfelld í þeim öllum á hún áratuga fangelsisvist yfir höfði sér, en hún hefur verið í stofufangelsi frá fyrsta degi valdaránsins. Í þessu tiltekna máli var hún fundin sek um að hafa þegið mútur í formi reiðufjár og gullstanga. Framundan eru réttarhöld yfir henni fyrir fleiri spillingarmál, kosningasvik og brot á lögum um þjóðaröryggi og ríkisleyndarmál svo eitthvað sé nefnt, og áður var búið að dæma hana til samtals sex ára fangelsisvistar fyrir að æsa til andófs gegn hernum, brot á sóttvarnareglum vegna COVID-19 og brot á fjarskiptalögum. Hún hefur þó ekki verið færð í fangelsi enn, heldur er hún í stofufangelsi á meðan málareksturinn stendur yfir.
Aung San Suu Kyi, fyrrverandi leiðtogi mjanmörsku þjóðarinnar, var í dag dæmd í fimm ára fangelsi af dómstól herforingjastjórnarinnar í landinu.